Tysk politi har anholdt en syrisk flygtning, der var på vej til Danmark med sprængstoffer og materiale til at fremstille våben

Ved du noget så tip os på sms 1224 (alm. takst) eller skriv mail til 1224@eb.dk

Politiet har i weekenden anholdt en 20-årig syrisk flygtning fra Baden-Württemberg, der var på vej til Danmark med sprængstoffer eller materiale til at fremstille våben.

Det oplyser statsanklageren i Stuttgaart ifølge flere tyske medier heriblandt det tyske nyhedsbureau DPA.

Ekstra Bladet har forsøgt at komme i kontakt med anklager Melanie Rischke og Jan Holzner fra Staatsanwaltschaft Stuttgart, men de besvarer ikke vores opkald.

Men ifølge de tyske medier blev manden anholdt i sidste weekend i byen Ulm, efter han dagen inden havde forsøgt at komme ind i Danmark.

- Han medbragte materialer, der kan bruges til at lave en bombe, og mængden var ikke er typisk for, hvad man bruger i en normal husholdning, siger talsmand Jan Holzner til Reuters.

Efter sigende var han i besiddelse af genstande og sprængstoffer, som var egnet til at producere våben eller eksplosive anordninger, og manden mistænkes for at ville forberede et angreb mod statens sikkerhed, oplyser anklagemyndigheden i Stuttgart.

De tyske myndigheder understreger dog, at der ikke er tale om en konkret trussel.

IS-sympatisør

Det lokale medie Stuttgarter Zeitung har i forbindelse med anholdelsen talt med Staatsanwaltschaft Stuttgart. De oplyser, at den anholdte sympatiserer med Islamisk Stat.

- Vi er for nyligt blevet bekendt med, at han sympatiserer med Islamisk Stat, oplyser Staatsanwaltschaft Stuttgart til avisen.

Ifølge avisens oplysninger boede manden i en flygtningelejr i byen Biberach, og politiet har sidenhen ransaget hans værelse.

Ekstra Bladet har været i kontakt med Rigspolitiet, der umiddelbart ikke kender til sagen. Det skyldes, at det er tysk politi, der har foretaget anholdesen.

Ritzau har været i kontakt med PET, der dog ikke har meget nyt om sagen.

- Det har vi ingen kommentarer til, siger en talsmand for PET torsdag aften til Ritzau.

Ved du noget så tip os på sms 1224 (alm. takst) eller skriv mail til 1224@eb.dk